31992R3565
L 362/10
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 3565/92 НА КОМИСИЯТА
от 10 декември 1992 година
за изменение на Регламент (ЕИО) № 1054/73 за подробните правила относно помощта за копринени буби
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 845/72 на Съвета от 24 април 1972 г. относно специалните мерки за подпомагане на отглеждането на копринени буби (1), последно изменен с Регламент (ЕИО) № 2059/92 (2), и по-специално член 2, параграф 5 от него,
като има предвид, че член 3, параграф 1 от Регламент (ЕИО) № 1054/73 на Комисията (3), изменен с Регламент (ЕИО) № 683/74 (4), предвижда по-специално, че бубарите следва да подадат заявления за помощ най-късно до 30 ноември всяка година или изцяло да загубят правото за помощ; като има предвид, че следва да се ограничат последиците, съпътстващи кратко надхвърляне на крайния срок за предаване на заявленията за помощ, както е посочено по-горе, като се отчита необходимостта както от пропорционалност, така и от правилното опериране на въпросната схема за отпускане на помощи;
като има предвид, че като последица от това е необходимо да се изменят въпросните разпоредби, така че заинтересованите лица, подаващи заявления преди определена дата, следва да отговарят на условията съгласно мярката от 1991-1992 пазарна година;
като има предвид, че мерките, предвидени в настоящия регламент, са в съответствие със становището на Управителния комитет по лена и конопа,
ПРИЕ НАСТОЯЩИЯ РЕГЛАМЕНТ:
Член 1
Член 3 параграф 1 от Регламент (ЕИО) № 1054/73 се заменя със следното:
„1. Помощ се предоставя на бубари, които са подали заявления най-късно до 30 ноември всяка година, освен в случаите на непреодолима сила.
Въпреки това, ако заявленията бъдат подадени:
-
не по-късно от 31 декември същата година, се предоставят две трети от помощта,
-
не по-късно от 31 януари следващата година, се предоставя една трета от помощта.
Всеки бубар може да подава само по едно заявление.“
Член 2
Настоящият регламент влиза в сила на третия ден след публикуването му в Официален вестник на Европейските общности.
Регламентът се прилага от 1991-1992 пазарна година за заинтересованите лица, които представят заявления преди 1 март 1993 г. и предоставят доказателство, което отговаря на условията на съответната държава-членка относно това, че са достигнали минималното производство, посочено в член 2, буква б) от Регламент (ЕИО) № 1054/73.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 10 декември 1992 година.